Stjør- og Verdal tingrett

Stjør- og Verdal tingrett var en førsteinstansdomstol i Frostating lagdømme. Rettskretsen omfattet Frosta, Leksvik, Levanger, Meråker, Stjørdal og Verdal kommuner, og sorenskriverkontor og rettssal lå i Levanger.

Den første sorenskriveren i Stjør- og Verdal er nevnt i lensregnskapene omkring 1610. På 1600-tallet varierte det hvorvidt Selbu var underlagt Strinda sorenskriveri eller Stjør- og Verdal sorenskriveri. I 1799 ble Selbu endelig overført til Strinda sorenskriveri.

Noen gårder som har vært brukt som sorenskrivergårder er Trones i Verdal, Medbroen i Stjørdal, Over-Eggen og Zinkrennan på Skogn og Nordre Halsan i Frol. Sorenskriveren hadde Vatn i Åsen som embetsgård fra 1813 til 1891, men det er usikkert om noen av dem bodde der. I 1921 kjøpte staten Cappelengården i Sjøgata 16 i Levanger.

Levanger fikk kjøpstadsrettigheter i 1836, og juridiske saker ble fordelt mellom Levanger magistrat og byskriver, Stjør- og Verdal sorenskriveri og Stjør- og Verdal fogderi. Sorenskriveren fungerte som byfogd i Levanger etter at fogderiene ble avskaffet i 1910. I 1927 ble antallet tinglag i sorenskriveriet redusert til to, henholdsvis Levanger kjøpstad og landdistriktene i Stjør- og Verdal.

I 1963 ble Ytterøy kommune overført fra Inderøy sorenskriveri, forut sammenslåingen med Levanger kommune i 1964. Med dette mistet Levanger sin bystatus, og Stjør- og Verdal sorenskriveri ble én rettskrets.

I 2011 ble Stjør- og Verdal tingrett og Inderøy tingrett slått sammen til Inntrøndelag tingrett.

Arkivet etter Stjør- og Verdal sorenskriver for perioden 1670–1990 finnes ved Statsarkivet i Trondheim.

 Sorenskrivere etter 1683 

Henrich Dreyer 1683–1726
Laurits Brun 1726–1750
Henrich Jørgen Poulsen 1750–1760
Erasmus Sigmundus Resch 1760–1799
Lyth Ørum 1799–1807
Lars Lie 1807–1829
Peder Klykken 1829–1849
Peter Albert Midelfart 1849–1854
Ole Richter 1853–1855 (konstituert) 
Bernt Anker Steen 1857–1889
Thomas Henrik Jørgen Krohn 1890–1895
Harald Bothner 1896–1907
Paul Sigvard Johannes Bøe 1907–1926
Frits Lorck Midelfart 1926–1941
Christen Nicolai Apenes 1941–1942 (konstituert)
Rolf Jæger 1942–1946
Gabriel Lund 1946–1951
Aage Thor Falkanger 1951–1972
Gunnar Aarvold 1972–1982
Tor Falch 1982–2001
Odd Arve Bartnes 2001–2010

 Referanser 

 Eksterne lenker 
 Arkivkatalog for Stjør- og Verdal sorenskriveri hos Statsarkivet i Trondheim 

Kategori:Tidligere tingretter i Norge
Kategori:Tidligere administrative inndelinger i Trøndelag
Kategori:Sorenskriverier i Norge
Kategori:Frostas historie
Kategori:Indre Fosens historie
Kategori:Levangers historie
Kategori:Meråkers historie
Kategori:Stjørdals historie
Kategori:Verdals historie
Kategori:Tidligere myndigheter i Trøndelag
Kategori:Etableringer i 1591
Kategori:1591 i Norge
Kategori:Opphør i 2011
Kategori:2011 i Norge